Pta-vliegramp: Oorledene se naam bekendChristo Barnard. Foto: Verskaf Christo Barnard (54), ŉ pa van twee dogters en ŉ vliegingenieur van Sinoville, is geïdentifiseer as die persoon wat Dinsdag in ŉ vliegtuigongeluk in die noorde van Pretoria dood is. Pastoor Dawie Kruger (49), verbonde aan die Christ Kingdom Family Church en ŉ jare lange vriend van Barnard, het Woensdag aan Maroela Media gesê hulle het Barnard se vrou, Veronica, ná die tragedie bygestaan. “ŉ Familielid van Christo het my gebel en gesê van die vliegtuig wat geval het, asook dat Veronica alleen is. Ons het haar gaan oplaai en was saam na die toneel. Dit was ŉ groot skok vir ons almal. Sy dood is ŉ groot verlies,” het Kruger gesê. Kruger beskryf Barnard as ŉ baie intelligente man met ŉ groot passie vir die vliegbedryf. “Hy het nog al die jare in die vliegbedryf gewerk en as vliegingenieur gehelp om vliegtuie te restoureer. Buiten sy passie vir vliegtuie was hy ook baie musikaal en kon verskeie musiekinstrumente bespeel. Hy was veral geheg aan sy familie en vriende. Hy was die soort ou wat jy enige tyd van die dag of nag kon bel en hy was daar vir jou.” Barnard was aan boord die Convair 340 (ZS-BRV) wat omstreeks 16:00 naby Sakabukalaan in Montanapark neergestort het. Maroela Media verneem die vliegtuig het by Wonderboom-lughawe opgestyg en rookwolke het uit die linkerenjin begin borrel. Die vlieënier wou kort ná die opstyging terugdraai na die lughawe toe dit neergestort het. Die vliegtuig, wat in 1954 gebou is, is onlangs deur Rovos Air aan die Aviodrome-lugvaartmuseum geskenk nadat dit lank vir luukse lugvaartritte gebruik is. Dit was een van die vliegtuig se laaste besigtigingsvlugte voor dit na Nederland sou vertrek waar dit vir die lugvaartmuseum by die Lelystad-lughawe bestem was. Aviodrome en die Tshwane-nooddienste het bevestig daar was 19 mense aan boord die vliegtuig toe dit neergestort het. Johan Pieterse, woordvoerder van die Tshwane-nooddienste, het gesê die vliegtuig het ook ŉ melkprodukfabriek getref voor dit tot stilstand gekom het. Drie mense in die fabriek is ook tydens die voorval beseer. Van die beseerdes moes met helikopters na hospitale geneem word. Die vlieënier is een van dié wat kritiek beseer is. Maroela Media het intussen by twee bronne verneem een van die kritiek beseerdes het in die hospitaal aan sy beserings beswyk. Dit moet egter nog bevestig word deur die burgerlike lugvaartowerheid (BLO), wat ondanks verskeie pogings nie vir kommentaar bereik kon word nie. Die persoon was glo in die fabriek ten tyde van die ongeluk. Aviodrome het sy innige meegevoel met Barnard se familie en vriende betuig. “Daar is tans nog verskeie mense in die hospitaal wat in die ongeluk was – van hulle is in ŉ kritieke toestand. Drie van ons museum se tegnici wat aan boord was, is intussen uit die hospitaal ontslaan,” lui Aviodrome se verklaring. Serena van Kammen, Aviodrome se algemene bestuurder, is onderweg na die land om bystand te bied. Barnard se begrafnisreëlings word nog getref. Afgesien van sy vrou laat hy twee dogters en vier kleinkinders agter. Die burgerlike lugvaartowerheid (BLO) het ŉ ondersoek na die oorsaak van die ongeluk van stapel gestuur.